“กรมทางหลวง” เปิดยอดใช้ M6 ช่วงปากช่อง-ขามทะเลสอ วันแรกทะลุ 2.50 หมื่นคัน
“กรมทางหลวง” เปิดยอดใช้มอเตอร์เวย์ (M6) ช่วงปากช่อง-ขามทะเลสอ กลับบ้านปีใหม่วันแรก 25,805 คัน ภาพรวมการจราจรคล่องตัว แต่มีชะลอตัว และเคลื่อนตัวได้ช้าบ้าง
“กรมทางหลวง” เปิดยอดใช้มอเตอร์เวย์ (M6) ช่วงปากช่อง-ขามทะเลสอ กลับบ้านปีใหม่วันแรก 25,805 คัน ภาพรวมการจราจรคล่องตัว แต่มีชะลอตัว และเคลื่อนตัวได้ช้าบ้าง
30 ธ.ค. 2565

รายงานข่าวจากกรมทางหลวง (ทล.) แจ้งว่า สำนักอำนวยความปลอดภัย และศูนย์บริหารจัดการจราจรและอุบัติเหตุ (HTOC) ได้รายงานสภาพจราจรประชาชนเดินทางช่วงวันหยุดยาว ช่วงเทศกาลปีใหม่ 66 ระหว่างวันที่ 29 ธ.ค.65-4 ม.ค.66 บนถนนสายหลัก และทางหลวงพิเศษระหว่างเมือง (มอเตอร์เวย์) จำนวน 12 เส้นทางหลัก พบว่า ในภาพรวมปริมาณการจราจรคล่องตัว แต่มีชะลอตัว และเคลื่อนตัวได้ช้าบ้าง ดังนี้
1.ดอนเมือง (ทล.1 หรือถนนพหลโยธิน)-นครสวรรค์ (ทล.32 หรือถนนสายเอเซีย) สภาพจราจรคล่องตัว ชะลอตัวช่วงชัยนาท 2.บางบัวทอง-ชัยนาท (ทล.340) สภาพจราจรคล่องตัว 3.ต่างระดับบางปะอิน (ทล.1)-สระบุรี (ทล.2 หรือถนนมิตรภาพ)-นครราชสีมา (ทล.204) สภาพจราจรคล่องตัว เคลื่อนตัวได้ช้าช่วงวังน้อย หนองแค หนาแน่นแก่งคอย มวกเหล็ก ปากช่อง เปิดช่องทางพิเศษ กม.17+400-51+475 4.สระบุรี (ทล.21)-ม่วงค่อม (ทล.205)-หล่มสัก (ทล.21) สภาพจราจรคล่องตัว
5.รามอินทรา-ฉะเชิงเทรา-ปราจีนบุรี-ปักธงชัย (ทล.304) สภาพจราจรคล่องตัว ชะลอตัวช่วงกบินทร์บุรี นาดี ปักธงชัย 6.รังสิต (ทล.305)-กบินทร์บุรี (ทล.33) สภาพจราจรคล่องตัว 7.ต่างระดับบางขุนเทียน-สมุทรสาคร-สมุทรสงคราม (ทล.35 หรือถนนพระราม2)-เพชรบุรี (ทล.4 หรือถนนเพชรเกษม) สภาพจราจรคล่องตัว 8.ตลิ่งชัน (ทล.338)-นครปฐม-ราชบุรี-เพชรบุรี (ทล.4) สภาพจราจรคล่องตัว 9.ทับช้าง-พัทยา (มอเตอร์เวย์หมายเลข 7) สภาพจราจรคล่องตัว
10.บางนา-บางปะกง (ทล.34) สภาพจราจรคล่องตัว 11.วงแหวนกาญจนาภิเษก (ทล.9) ฝั่งตะวันออก (มอเตอร์เวย์หมายเลข 9) สภาพจราจรคล่องตัว 12.วงแหวนกาญจนาภิเษก (ทล.9) ฝั่งตะวันตก สภาพจราจรคล่องตัว และ เส้นทางพิเศษ มอเตอร์เวย์ ช่วงปากช่อง-สีคิ้ว-ขามทะเลสอ สภาพจราจรคล่องตัว
สำหรับผลสรุปปริมาณจราจร ขาเข้าและขาออกกรุงเทพฯ บนทางสายหลักและมอเตอร์เวย์ เมื่อวันที่ 29 ธ.ค.65 พบว่ามีจำนวนทั้งหมด 1,129,737 คัน แบ่งเป็น ขาเข้า 479,866 คัน และ ขาออก 649,871 คัน
ส่วนปริมาณรถที่ใช้ M6 สายบางปะอิน-นครราชสีมา ช่วง ปากช่อง-สีคิ้ว-ขามทะเลสอ ระยะทาง 64 กม. ซึ่งเป็นทางยกระดับบนถนนมิตรภาพ ช่วงผ่านเขื่อนลำตะคอง จ.นครราชสีมา ในฝั่งขาเข้า (ฝั่งกังหันตรงข้ามเขื่อนลำตะคอง 2 ช่องทางจาก 4 ช่องทาง โดยให้บริการเดินทางทางเดียว (วันเวย์) ขาออกจากกรุงเทพฯ เมื่อวันที่ 29 ธ.ค.65 เป็นวันแรกพบว่ามีรถใช้ทั้งหมด 25,805 คัน แบ่งเป็น ลงช่วงต่างระดับสีคิ้ว 12,300 คัน และ ลงช่วงขามทะเลสอ 13,505 คัน
ทั้งนี้ช่วงปากช่อง-สีคิ้ว สามารถแบ่งเบาการจราจรทางหลวงหมายเลข 2 (ถนนมิตรภาพ) ได้ 26% โดยบริเวณ กม.75 ช่วงลำตะคอง มีปริมาณจราจร 73,768 คัน ซึ่งเมื่อรวมกับ M6 แล้ว มีปริมาณจราจรขาออก รวม 99,573 คัน
ขณะที่ ช่วงสีคิ้ว-ขามทะเลสอ สามารถแบ่งเบาการจราจรถนนมิตรภาพได้ 22% โดยบริเวณ กม.123 ช่วงสูงเนิน มีปริมาณจราจร 48,921 คัน ซึ่งเมื่อรวมกับ M6 แล้ว มีปริมาณจราจรขาออก รวม 62,426 คัน